**VENTSPILS VALSTSPILSĒTAS IZGLĪTĪBAS ATTĪSTĪBAS STRATĒĢIJAS 2024.-2030.GADAM**

**1.REDAKCIJAS**

**SABIEDRISKĀS APSPRIEŠANAS SANĀKSMES PROTOKOLS**

2024. gada 23.aprīlī

Sanāksme notiek attālināti, izmantojot videokonferences platformu Zoom.

Sanāksme tiek atklāta plkst.17:30

Sanāksmi vada: Jana Bakanauska, Ventspils valstspilsētas pašvaldības (turpmāk -Pašvaldība) iestādes “Ventspils Izglītības pārvalde” vadītāja

Sanāksmes dalībnieki: Sanāksmē piedalās 57 dalībnieki, t.sk.:

Pašvaldības domes priekšsēdētājs Jānis Vītoliņš;

Pašvaldības iestādes “Ventspils Izglītības pārvalde” vadītāja J.Bakanauska;

Pašvaldības iestādes “Ventspils Izglītības pārvalde” vadītājas 1. vietnieks saimnieciskajos jautājumos Oskars Tērvids;

Pašvaldības iestādes “Ventspils Izglītības pārvalde” vadītājas vietnieks izglītības jautājumos Kristians Jacevičs;

Stratēģijas izstrādātāja SIA “Dynamic University” valdes locekle un konsultante Līna Dzene;

52 iedzīvotāji (skat.pielikumā).

Sanāksmi protokolē: Pašvaldības iestādes “Ventspils Izglītības pārvalde” Komunikācijas nodaļas vadītāja Zane Jansone

Sanāksmes gaita:

Pašvaldības iestādes “Ventspils Izglītības pārvalde” vadītājas vietnieks izglītības jautājumos K. Jacevičs ievada sanāksmi, informējot, ka:

1. Ventspils valstspilsētas izglītības attīstības stratēģijas 2024.-2030.gadam” (turpmāk -Stratēģija) 1.redakcijas sabiedriskā apriešana notiek no š.g. 8.aprīļa līdz š.g. 7.maijam;
2. Pašvaldību pārstāv Pašvaldības domes priekšsēdētājs Jānis Vītoliņš, Pašvaldības iestādes “Ventspils Izglītības pārvalde” vadītāja J.Bakanauska, Pašvaldības iestādes “Ventspils Izglītības pārvalde” vadītājas 1. vietnieks saimnieciskajos jautājumos Oskars Tērvids;
3. apspriedē piedalās Stratēģijas izstrādātāja SIA “Dynamic University” valdes locekle un konsultante Līna Dzene;
4. apspriedes sākumā tiks sniegts neliels ieskats par Stratēģijas 1.redakciju, bet pēc tam tiks sniegtas atbildes uz dalībnieku jautājumiem.

K.Jacevičs turpina iepazīstināt apspriedes dalībniekus ar sagatavoto prezentāciju par Stratēģijas 1.redakciju, t.sk. par :

\* Stratēģijas izstrādes procesu;

\* Stratēģijas saturu.

K.Jacevičs atgādina, ka līdz 7.maijam rakstiskā veidā Ventspils valstspilsētas pašvaldības domē ir iesniedzami priekšlikumi par Stratēģijas 1.redakciju, ar lūgumu noradīt precīzas nodaļas, lapas, kurās veicamas izmaiņas. Vārds tiek dots J.Vītoliņam.

J. Vītoliņš pateicas apspriedes dalībniekiem par dalību apspriedē un ieinteresētību Stratēģijas 1.redakcijas izstrādē informē par sekojošo:

\* par bērnu skaita samazināšanos pilsētā (galvenokārt Ventas labajā krastā), kas iespējams saistīta ar kravu apjoma samazināšanos ostā un līdz ar to darba vietu samazināšanos;

\* par Stratēģijas 1.redakcijā paredzētajiem diviem scenārijiem Ventas labā krasta izglītības iestāžu optimizācijai, ņemot vērā, ka Ventas labajā krastā skolēnu un pirmsskolu izglītības iestāžu (turpmāk -PII) audzēkņu skaita samazināšanās ir izteiktāka;

\* vēl nav skaidri zināmi Izglītības un zinātnes ministrijas (turpmāk-IZM) lēmumi saistībā ar jauno pedagogu darba samaksas finansēšana modeli un tā ietekmi uz Ventspils valstspilsētas pašvaldības skolu tīklu;

\* projekta “Izglītības iestāžu mācību vides infrastruktūras uzlabošana un materiāltehniskās bāzes pilnveidošana” (turpmāk – Projekts) ietvaros Pašvaldības skolās tika ieguldīti 5,3 milj. EUR un, veicot Pašvaldības skolu tīkla optimizāciju, ir jāņem vērā projekta rezultatīvo rādītāju saglabāšana un ilgtspējas nodrošināšana līdz 2026.gadam;

\* Stratēģijas 1.redakcijas Pašvaldības skolu tīkla optimizācijas 1.scenārijs paredz Ventspils 3.pamatskolas un Ventspils Pārventas pamatskolas reorganizāciju, kur sākotnēji skolas tiktu apvienotas administratīvi. Apvienotajai skolai būtu viens direktors ar vairākiem vietniekiem, un, lai nodrošinātu Projekta ilgtspēju, mācību apguve notiktu abās ēkās;

\* ja pirms Projekta ilgtspējas beigām (2026.gada oktobra) mācības tiktu nodrošinātas vienā ēkā, tad būtu jāveic Eiropas savienības finansējuma atmaksa -Ventspils 3.pamatskolas gadījumā 370 tūkst. EUR, bet Ventspils Pārventas pamatskolas gadījumā 550 tūkst.EUR. Saskaņā ar Centrālās finanšu līgumu aģentūras un IZM sniegto informāciju, skolu administratīva apvienošana Projekta ilgtspējas nodrošināšanas laikā ir pieļaujama;

\* saskaņā ar LR likumdošanu, lēmums par skolu apvienošanu ir jāpieņem pus gadu pirms apvienošanas, tādēļ no š.g. 1.septembra tas nebūtu īsti iespējams. Drīzāk tas būtu iespējams no 2025.gada 1.septembra, taču jāņem vērā arī IZM lēmumi. Lēmums par mācību pāreju uz vienu ēku ir vērtējams atsevišķi, ņemot vērā skolēnu skaitu, skolu tradīcijas, vēsturi, u.t.t.;

\* plānota Pārventas PII “Varavīksne”, PII “Margrietiņa” un PII “Pasaka” reorganizācija, norādot, ka PII “Margrietiņa” un PII “Pasaka” ir aptuveni 100 brīvu vietu, bet PII “Varavīksne” pieprasījums pēc pakalpojuma ir lielāks kā piedāvājums;

\* par jauno PII vadītāju varētu apstiprināt Kristīni Boitmani, kura šobrīd ir PII “Varavīksne” vadītāja un PII “Pasaka” vadītājas pienākumu izpildītāja;

\* pēc Pārventas PII apvienošanas tuvākajos gados plānots saglabāt pakalpojuma sniegšanu visās trīs Pārventas PII ēkās, šobrīd neparedzot slēgt kādu no tām;

\* attiecībā un Ventas kreisā krasta skolām IZM prasības neizpilda 6.vidusskola un 2.vidusskola, tomēr notiek diskusijas ar IZM, ka skolēnu skaitā būtu jāieskaita tālmācības skolēni;

\* veicot šī mācību gada 9.klašu skolēnu aptaujas par turpmākiem mācību plāniem (vai turpinās mācības vidusskolā, tehnikumos vai citur), aptaujas rezultāti rāda, ka Ventas kreisajā krastā nav slēdzama neviena vidusskola vidusskolas izglītības posmā;

\* svarīgākais ir nevis skaits, bet izglītības kvalitāte, kurā svarīgs ir katras skolas piedāvājums. Svarīga ir arī skolēnu reģistrācija uzņemšanai 1.klasē;

\* ņemot vērā, ka bērnu drošība ir pirmajā vietā, pagājušajā gadā tika veikta Ventspils 1.pamatskolas ēku savienojošās pārejas pamatu stiprināšana;

\* attiecībā uz izglītības iestāžu remontdarbiem svarīgi šogad ir ierīkot automātisko apsardzi skolās, bet nākamgad uzstādīt skolās videokameras.

Turpina J.Bakanauska, informējot par:

* šobrīd notiekošajām trīs reformām izglītības jomā -par skolu tīklu sakārtošanu, par pedagogu darba samaksas finansēšanas modeli un pedagogu darba slodzes sabalansēšanu;
* nav indikāciju par to, ka no š.g. 1.septembra stātos spēkā izmaiņas pedagogu darba samaksa finansēšanas modelī;
* Latvijas Izglītības un zinātnes darbinieku arodbiedrība saspringti strādā pie pedagogu darba slodzes sabalansēšanas, kā arī pie jautājuma par pedagogu sagatavošanu;
* saskaņā ar šī mācību gada 9.klašu absolventu aptaujas rezultātiem, aptuveni 230 skolēni turpinās mācības Pašvaldības vidusskolās. Papildus vēl nāks klāt skolēni no citām pašvaldībām, līdz ar to nav nepieciešams slēgt kādu vidusskolu vidusskolas posmā.

L.Dzene pateicas par sadarbību Stratēģijas izstādē un informē, ka izstrādātā Stratēģijas 1.redakcija ir turpinājums iepriekšējam dokumentam un līdz ar to dati un informācija tika aktualizēta un papildināta. Stratēģija ir izstrādāta kontekstā ar izmaiņām LR likumdošanā un demogrāfiskajos rādītājos.

Tiek uzsākta atbilžu sniegšana uz apspriedes dalībnieku uzdotajiem jautājumiem:

**Jautājumu uzdod Zanda** (iedzīvotāja)

*Vai PII jau tiks apvienotas 2024./2025.m.g.?*

**Atbild J.Vītoliņš**

*Domājams, ka jā. Tāpat kā PII “Saulīte” un tās struktūrvienību “Pienenīte” vada viena vadītāja, tā arī paredzams, ka pēc Pārventas trīs PII apvienošanas iestādi vadīs viena vadītāja. Attālumi pilsētā nav lieli un viss ir atkarīgs no vadītāja.*

**Jautājumu uzdod Ilze** (iedzīvotāja)

*Vai apvienojot PII, darbinieki nezaudēs darbu ?*

**Atbild J.Vītoliņš**

*Runa ir par vadītajiem. Ja bija trīs, tad tagad būs viens. Atbilstoši normatīvo aktu regulējumam, vadītājs izvēlas komandu, ar ko strādāt kopā un sasniegt konkrētus rezultātus. Par pedagogiem un tehniskiem darbiniekiem runājot, tas būs atkarībā no darba apjoma.*

**Atbild J.Bakanauska**

*Pedagogu trūkums ir izjūtams visā valstī, t.sk. PII pedagogu. Optimizācijas gadījumā, atbrīvojot pedagogus un tehniskos darbiniekus no darba un izvērtējot esošās vakances, iespēju robežās tiks piedāvāts darbs kādā no struktūrvienībām.*

**Atbild J.Vītoliņš**

*Pašvaldībā tiek nodrošināta PII vadītāju pēctecība, apmācot potenciālos jaunos vadītājus. Šobrīd zināms, ka pelnītā atpūtā dosies PII “Eglīte” un PII “Vāverīte” vadītājas.*

**Atbild J.Bakanauska**

*Ir noslēdzies konkurss uz PII “Eglīte” un PII “Vāverīte” vadītāju vakancēm un plānojam, ka maija Pašvaldības domes sēdē jaunās vadītājas tiks apstiprinātas amatā.*

**Jautājumu uzdod Rita Cubera** (Ventspils Pārventas pamatskolas skolotāja)

*Vai bērnudārzu Rūķīti arī apvienos ar Zvaigznīti? Vai ari būs tur viena administrācija?*

**Atbild J.Vītoliņš**

*Šāda plāna nav, un nav par to bijušas diskusijas.*

**Jautājumu uzdod Aleksandra Keiša (PII “Varavīksne” audzēkņa māte):**

*Vai tiks saglabāti bērnudārzu nosaukumi, līdzīgi, kas tas ir ar “Pienenīte” un PII “Saulīte”?*

**Atbild J.Vītoliņš**

*Jautājums ir atklāts. Drīzāk jā, ka tiks saglabāti.*

**Jautājumu uzdod Laura** (iedzīvotāja)

*Provizoriski - kura no Pārventas skolām tiks izvēlēta kā ēka pēc skolu apvienošanas? Kāpēc?*

**Atbild J.Vītoliņš**

*Šis jautājums tiks izvērtēts no visiem aspektiem, kura no abām ēkām būtu visatbilstošākā. Līdz 2026.gadam šis jautājums nav aktuāls un ir daudz laika izvērtēt, uzklausot vecāku un iedzīvotāju viedokļus.*

**Jautājumu uzdod Jekaterina Cinciusa** (iedzīvotāja)

*Vai apvienojot skolas, neveidosies izteikts skolas telpu pārpildījums?*

**Atbild J.Vītoliņš**

*Ir jāvērtē uzņemšanas rezultāti 2025.gadā. Pašvaldībai nav pienākuma atbrīvot kādu no ēkām pilnībā, taču jāņem vērā, ka ēkas uzturēšana rada apjomīgus papildus izdevumus. Katra no ēkām ir būvēta aptuveni 600 skolēniem, bet protams ir jāievēro LR likumdošanā noteiktās tā brīža higiēnas normas un jāsabalansē skolēnu skaits.*

**Atbild O.Tervids**

*Esam vērtējuši telpu platību, higiēnas prasības atbilstoši MK noteikumiem, klašu komplektus, tādejādi neradot telpu pārpildījumu.*

**Jautājumu uzdod Kristīne Vinovska** (iedzīvotāja)

*Daudz Pārventas bērni izvēlās uzreiz iet pilsētas skolā, ar domu, ka tur ir vidusskola. Vai pēc skolu apvienošanas ir iespēja, ka arī Pārventā būs kaut viena vidusskola?*

**Atbild J.Vītoliņš**

*Grūti pateikt, bet viss atkarīgs no uzņemšanas – cik bērnu gribēs mācīties Ventspils pilsētas vidusskolās. Ēkas ir jāizmanto racionāli. Šobrīd problēmas ir ar 1.klašu skolēnu uzņemšanu Ventspils 3.pamatskolā, savukārt, Ventspils 6.vidusskolā jau 3 gadus pēc kārtas tiek atvērtas 3 paralēlās 1.klases. Ieskaitot tālmācības skolēnus, Ventspils 6.vidusskola ir lielākā skola Ventspilī un tā atrodas pilsētas centrā. Kamēr nebūs tik liels vidusskolēnu skaits, ka vajadzīga vēl viena ēku, vidusskolas izveidošana nav aktuāla.*

**Jautājumu uzdod Aleksandra Keiša:**

*Ko darīt esošo bērnudārzu bērnu vecākiem, kam PII “Varavīksne” EKO koncepcija neliekas pieņemama? Jāmaina dārziņu uz kreiso krastu?*

**Atbild J.Vītoliņš**

*Nav teikts, ka visās trīs izglītošanās vietās būs EKO koncepcija. Jābūt diskusijai ar vecākiem. Līdzīgi kā skolās, var būt savs izvēles grozs. Atgādinu, ka pašvaldība piešķir finansējumu, lai Pārventas labā krasta skolēni varētu nokļūt uz mācībām kreisā krasta vidusskolās bez maksas.*

**Jautājumu uzdod Jekaterina Cinciusa:**

*Vai Jūsuprāt kādā no skolām pašlaik ir skolas telpu pārpildījums?*

**Atbild O.Tervids**

*Jau 6.gadu pēc kārtas katrā skolā 1.klasēs uzņem tik daudz skolēnu, cik konkrētajā klasē pēc higiēnas normām var uzņemt. Šobrīd gan vecākajās klasēs ir izveidojusies situācija, ka dažas klases neatbilst higiēnas normām. Centra skolā uzņem 22 bērnus vienā klasē, bet 6.vidusskolā 26 līdz 28 bērnus vienā klasē. Ar katru gadu situācija paliek labāka un higiēnas normas atbilstoši MK noteikumiem tiek ievērotas.*

**Atbild J.Vītoliņš**

*Ir situācijas, kas vecāki grib sūtīt bērnus vienā konkrētā izglītības iestādē, taču norādu, ka izglītības kvalitāte visās skolās ir laba.*

**Atbild J.Bakanauska**

*Attiecībā uz Ventspils Valsts 1.ģimnāziju iestādes dibinātājs nosaka, cik skolēnus uzņemt 7.klasē. Šobrīd nolemts, ka būs 3 paralēlās klases, iepriekš bija 2 klases. Arī vidusskolās Pašvaldība kā dibinātājs nosaka, cik skolēnus uzņemt 10-tajās klasēs. Vidusskolās ir 2 paralēlās klases un skolēnu skaits noteikts atbilstoši higiēnas normām.*

**Jautājumu uzdod Kristīne Kalniņa** (Ventspils Pārventas pamatskolas audzēkņa māte)

*Apvienojot Pārventas skolas, kā tiks nodrošināti pedagogi abās skolās, vai katra skola varēs paturēt šī brīža pedagogus, vai pedagogiem būs jāstrādā abās skolās? Un kā tiks sadalītas klašu grupas, katra skola varēs paturēt savas klases, vai tās tiks apvienotas starp skolām, lai piepildītu skolēnu skaitu katrā klašu grupā?*

**Atbild J.Vītoliņš**

*Jautājumi ir apvienotās skolas kompetencē. Jāņem vērā, ka beigusies ir izglītība divās valodās. Ir bijušas Valsts valodas centra pārbaudes, kurās situācija mūsu skolās nav slikta, tomēr ir daži skolotāji, kam ir problēmas ar latviešu valodas lietošanu. Izšķiroši svarīgi izglītības kvalitātei ir, lai pedagogs pilnībā pārvaldītu latviešu valodu. Apvienotās skolas vadības uzdevums ir, lai kvalitatīvi pedagogi nodrošinātu kvalitatīvu izglītību. Vēl mums ir laiks, lai tiktu galā ar šo izaicinājumu*.

**Atbild J.Bakanauska**

*Ļoti daudz kas atkarīgs no apvienotās skolas vadības komandas. Piespiedu kārtā netiks saliktas kopā klases. Tiks ņemts vērā vecāku, jauniešu un pedagogu viedoklis.*

**Atbild J.Vītoliņš**

*Mums ir pieredze ar 6.vidusskolu. Kādreiz tā bija mazākumtautības skola, taču, gadiem ejot, palikusi par skolu ar izglītību valsts valodā. Bērniem iespēja iegūt izglītību ir tikai vienreiz un mūsu pienākums, lai iegūtā izglītība būtu kvalitatīva.*

**Jautājumu uzdod Daila Zēberga** (Ventspils Pārventas pamatskolas direktora vietniece)

*Kas notiks ar pirmskolas izglītības grupu Pārventas pamatskolā?*

**Atbild J.Bakanauska**

*Šeit ir 2 scenāriji. Viens no scenārijiem ir saglabāt jaunizveidotajā skolā šobrīd Pārventas pamatskolā esošo pirmsskolas izglītības grupu. 2.scenārijā šo grupu veidot jaunizveidotajā PII pēc tāda paša principa kā PII “Rūķītis”, kur vecākiem būtu iespēja atvest bērnu uz 3 stundām dienā. Tiek izskatītas abas šīs iespējas, kā arī tiek šobrīd diskutēts par to, kad to darīt- vai šogad vai pēc 2-3 gadiem.*

**Jautājumu uzdod Jekaterina Cinciusa:**

*Bet ir 2.pamatskola, kur ir vēl arī speciālās izglītības klases. Bērnu skaits jau var atbilst, bet klašu skaits ir par lielu (telpas nepietiek).*

**Atbild J.Bakanauska**

*Attiecībā uz IZM kritērijiem, kas norādīti* IZM informatīvajā ziņojumā “Kompleksi risinājumi augstvērtīgai izglītības nodrošināšanai vispārējā pamata un vidējā izglītībā”*, sarunu laikā ar IZM ir izskanējis viedoklis -ja skola īsteno speciālās izglītības programmas atsevišķās klasēs, nevis iekļaujot vispārizglītojošās klasēs, šie kritēriji ir citādāki kā parastajām klasēm. Iespējams, ka 2.pamatskolā varētu būt viena vispārizglītojošā klase un paralēlās speciālās klases. Jāņem vērā, ka 2.pamatskolās pašreiz ir speciālās izglītības C klases, kas atodas Atpūtas ielā, bet potenciāli izskatās, ka varētu būt nākotnē arī 2.pamatskolas telpās.*

**Jautājumu uzdod Laura**

*Vai ir analizēta pieredze (ieguvumi/trūkumi) apvienojot latviešu skolu ar mazākumtautības skolu? Vai domāts par iekļaušanās sekām?*

**Atbild J.Vītoliņš**

*Mums pieredze jau ir ar 6.vidusskolu. Vairs nepastāv mazākumtautības skolu, visas skolas ir vienādas. Izglītības no 1.klases jānodrošina valsts valodā. Jānorāda, ka pārejas periods nav vēl beidzies.*

**Atbild J.Bakanauska**

*Termins pārejai uz mācībām valsts valodā ir “Vienota skola”. Šogad mācības valsts valodā uzsāk 1., 4. un 7.klase. Nākamajā gadā tās būs 1., 2., 4. 5. un 7., 8.klase. Ar 2025.gada 1.septembri būs notikusi pāreja uz vienotu skolu. Visā valstī mazākumtautību izglītības programmu vairs nebūs. Pārejas process būs atkarīgs no tā, kāds skolai tiks sniegs atbalsts pārejas nodrošināšanai.*

**Atbild J.Vītoliņš**

*Protams tas prasa laiku. Jānorāda, ka pāreja uz mācībām valsts valodā sākas jau bērnudārza līmenī. Ja ģimenēs nerunā valsts valodā, tad PII uzdevums ir, lai, uzsākot mācības vispārizglītojošās skolās, bērns runātu valsts valodā. Tas ir atkarīgs arī no vecākiem, lai bērns iegūtu kvalitatīvu izglītību un būtu pieprasīts darba tirgū. Pašvaldības pienākums ir nodrošināt augstas kvalitātes izglītību. Esmu pārliecināts, ka Ventspilī šī problēma nebūs tik liela kā Daugavpilī.*

**Atbild J.Bakanauska**

*British Council Projekta ietvaros divas skolas -Ventspils 1.pamatskola un Ventspils 2.vidusskola gada garumā sadarbojās, lai īstenotu pāreju uz mācībām valsts valodā. Skolu direktori piedalījās pieredzes apmaiņā Rīgu, lai iepazītos ar mācību procesa ieviešanu valsts valodā citās projekta skolās un secināja, ka Ventspilī šis process norit vieglāk.*

**Jautājumu uzdod Aleksandra Keiša:**

*Kā tiek plānota bērnudārzu reorganizācija? Vai tiks reorganizētas esošās grupas? Vai reorganizācija notiks pakāpeniski, veidojot jaunas grupas?*

**Atbild J.Bakanauska**

*Veidojot jaunas grupas, tiks ņemtas vērā, ka tas būs jauns mācību gads jaunā iestādē. Taču no esošajām grupām tika pārskatītas tās grupas, kurās nav grupas piepildījums atbilstoši higiēnas normām. PII “Pasaka” un PII “Margrietiņa” šobrīd nav sasniegušas maksimālo bērnu skaitu. Norādu, ka šis bērnu skaits grupās ir tieši saistīts ar pedagogu atalgojumu. Pedagogi par vienādu skaitu bērnu grupā grib saņemt vienādu atalgojumu, kas būtu godīgi.*

**Jautājumu uzdod Ivonna Zelča** (Ventspils Pārventas pamatskolas padomes priekšsēdētāja)

*Kāds ir iecerētais apvienošanas juridiskais formāts - vienas izglītības iestādes pievienošana otrai vai abu skolu likvidēšana un jaunas iestādes veidošana?*

**Atbild J.Vītoliņš**

*Šobrīd jautājums ir atklāts un vēl tiks lemts.*

**Jautājumu uzdod** Oskars (iedzīvotājs)

*Kāpēc tiks izsludināts direktora amata konkurss Ventspils Pārventas pamatskolai. Vai abi direktori zaudēs darbu?*

**Atbild J.Vītoliņš**

*Atbilstoši normatīvajiem aktiem ir jāievēro skolas direktora amatā apstiprināšanas procedūra. Tas ir arī cieši saistīts ar juridisko procedūru -apvienošanu, pievienošanu, vai esošās iestādes paplašināšanu. Visticamāk, ka tas notiks nākamajā gadā, bet jāsagaida IZM lēmumi.*

**Jautājumu uzdod** **Inese** (iedzīvotājs)**:**

*Mani uztrauc vai mazākumtautības skolu skolotāji spēs pareizi iemācīt manus bērnus valsts valodā, jo tomēr ir dzirdēts, ka šajās skolās bērni ļoti slikti prot latviešu valodu un arī skolotāji nepareizi runā valsts valodā?*

*Kā arī mani uztrauc vai tuvākajos divos gados pastāv iespēja, ka mūsu klasē nomainīsies klases audzinātāja, tieši saistībā ar skolu apvienošanu? Diemžēl dārziņa pieredze ir ļoti rūgta ar audzinātāju maiņu.*

**Atbild J.Vītoliņš**

*Tas ir skolas vai PII vadības jautājums, lai mācību process būtu kvalitatīvs. Galvenais jautājums ir pedagogu trūkums. Pašvaldība atbalsta pedagogu izglītošanu un virzīta uz to, lai pedagogu skaits būtu pietiekams. Tā piemēram pagājušā gadā lai 22 pedagogiem tika piešķirti dienesta dzīvokļi. Visu laiku pašvaldība rūpējas par to, lai pedagogu skaits būtu pietiekošs un kvalificēts. Izglītības pārvalde veic pedagogu monitoringa darbu.*

**Atbild J.Bakanauska**

*1.klasē notiek skolēnu monitorēšana, lai pārbaudītu audzēkņu sagatavotību mācībām 1.klasē. Tiek monitorēta 4. un 7.klase, kā arī vidusskola. Paralēli tiek arī monitorēti tie mazākumtautību bērni, kas šogad uzsāka mācības 1., 4., un 7.klasē, lai pārbaudītu, cik sagatavoti viņi ir mācībām valsts valodā. Dotajā mirklī notiek monitorēšana pirmsskolā. Decembrī bija lasītprasmes pārbaude. Aprīlī paredzēts noslēguma darbs atbilstoši pirmsskolas standartam. Monitorēšanas darba mērķis ir redzēt kvalitāti, kādi ir sasniedzis katrs bērns savā dinamikā.*

*Atbildot uz iepriekšējo jautājumu, svarīga ir komunikācija ar vecākiem un pedagogiem. Ir jābūt objektīviem apstākļiem, kas var mainīt bērnudārza grupiņas vai klases audzinātāju klasē. To var prasīt no skolas vadības.*

**Jautājumu uzdod Rita Cubera:**

*Bērni ar speciālajām programmām ir iekļauti parastajās klasēs un, ja vēl pievienosies krievu tautības bērni, kuri nerunā latviski tādā līmenī, lai apgūtu mācību programmu, tad kāda var būt kvalitatīva izglītība! Manuprāt, bērns nav ieguvējs. Kur dabūsiet skolotāju palīgus?*

**Atbild J.Bakanauska**

*Uzstādījums par klašu maiņu netiek izskatīts. Ja izveidotās klases nav mazskaitliskas un ir atbilstoši vidējas klases lielumam (aptuveni 18 audzēkņi vienā klasē vai programmā), tad nav nepieciešams klases apvienot. Arī šobrīd, veidojot jaunas klases, klasēs ienāk bērni no mazākumtautību ģimenēm. Arī šajā gadījumā mazākumtautību bērni nerunā latviski tādā līmenī, kā latviski runājošie klases biedri.*

*Runājot par speciālajām klasēm. Gandrīz visās skolās ir bērni, kas ir speciālie bērniņi, kas ir iekļauti klasē. Ir MK noteikumi, kas nosaka, cik daudz bērnu no kādām programmām drīkst būt iekļauti klasē, un šo skaitu pārsniegt nedrīkst.*

*Runājot par pedagogu palīgiem, Izglītības pārvalde iesaistīsies jautājuma risināšanā, ja būs nepieciešams. Jaunajā pedagogu darba samaksas modeļi ir paredzēts finansējums pedagogu palīgiem. Parādās tendence, ka skolotāji labprātāk strādā par skolotāju palīgiem nevis priekšmetu skolotājiem, jo atalgojums ir līdzvērtīgs. Ir jāiegulda liels darbs, lai būtu gan priekšmetu skolotāji, gan skolotāju palīgi.*

**Jautājumu uzdod Zanda:**

*Vai apvienojot trīs bērnudārzus ar vienu vadītāju, vai tik tiešām darba kvalitāte nepasliktināsies?*

**Atbild J.Vītoliņš**

*Jaunā vadītāja tiks galā ar izaicinājumu un kvalitāte nepasliktināsies. Kā jau iepriekš tika minēts, Izglītības pārvalde veic monitoringu un izglītības kvalitātei patstāvīgi tiek sekots līdzi.*

**Jautājumu uzdod Laura:**

*Ja šī ir publiskā sabiedriskā apspriede - kāpēc tā nevarēja notikt klātienē, lai veidotos pilnvērtīgs dialogs? Domāju, ka jums arī jāredz, jādzird iedzīvotāju emocijas.*

**Atbild J.Vītoliņš**

*Ir pārliecība, ka attālinātajā formā būs lielāks aptvērums un arī uzdotajos jautājumos ir redzamas dalībnieku emocijas.*

**Jautājumu uzdod Kristīne Vinovska**:

*Tātad 3.pamatskolā visu šo laiku pasniedza skolotājas, kurām sliktas Valsts valodas zināšanas, jo 3 skolotājas bija atlaistas par nepietiekami valodas zināšanas prasmēm. Un ja, nebūtu pārbaude, vadība bija apmierināta ar tādām skolotājām. Biedē izglītības kvalitāte pēc apvienošanas.*

**Atbild J.Bakanauska**

*Par atlaišanu nevarēšu nokomentēt, bet zinu, ka ir viena skolotāja, kura ir atstādinātas no pienākumu pildīšanas. Ir skolotāji, kas gatavojas kārtot eksāmenu atkārtoti. Šāds precedents jau Ventspilī ir bijis, bet skolotāja nokārtoja eksāmenu, līdzko bija iespējams to izdarīt.*

**Atbild J.Vītoliņš**

*Viss ir atkarīgs no katra pedagoga. Ja vēlas saglabāt darbu, valsts valodai ir jābūt noteiktajā līmenī. Direktoram ir pienākums, lai pedagogi, kas strādā skolā, prastu valsts valodu. Nākotnē nekādu izņēmumu nebūs.*

**Jautājumu uzdod Inese:**

*Man gribētos tomēr konkrētāku atbildi par risku, ka manam bērnam skolu apvienošanu dēļ tiks nomainīta klases audzinātāja? Mans bērns ir ļoti jūtīgs un tādēļ mani uztrauc šis jautājums, jo man negribētos, lai tuvākajā laikā mums nomainītos skolotāja.*

**Atbild J.Bakanauska**

*Direktoram ir jābūt ļoti svarīgiem argumentiem, kāpēc tiek veikta klases audzinātāja nomaiņa. Pretējā gadījumā nomaiņa ir nepamatota.*

**Jautājumu uzdod Kristīne Kalniņa**

*Par Pārventas skolu apvienošanu vēl daži jautājumi. Tātad līdz 2026.gadam saprotams pamats ir , ka būs viena vadība. Pēc 2026.gada iespējams, ka abas skolas tiks pārvietotas uz vienu ēku. Kādi būs kritēriji, kas šobrīd jau tiek apspriesti, vai tas būs jautājums par ieguldīto finansējumu vai arī skolēnu skaits skolās, skolu platības, personāla nodrošinājums?. Vai arī galvenais būs ieguldītā finansējuma apmērs?*

**Atbild J.Vītoliņš**

*2026.gada oktobra beigas ir tās, līdz kurām jānodrošina darbība abās ēkās un līdz tam Pašvaldībai nav vēlmes atmaksāt ES finansējumu, kas tika ieguldīts skolu infrastruktūrā. Jautājums ir komplekss, jo lēmums jāpieņem ne tikai par vietu, bet arī saistībā ar citiem aspektiem. Process tiks veikts soli pa solim – no sākuma tiek veikta administratīvā apvienošana, pēc tam pāreja uz mācībām vienā ēkā.*

**Jautājumu uzdod Kristīne:**

*Jautājums vairāk no vecāku puses. Ventspils Pārventas pamatskola īsteno daudzus projektus un programmas, kas saistītas ar iekļaujošo izglītību. Pārventas pamatskolā ir bērni ar dažādām vajadzībām. Stratēģijā ir minēts, ka šīs programmas tiks saglabātas jaunajā skolā. Ja jā, tad kā tiks sagatavoti pedagogi, kuri pirms tam nav strādājuši ar šādiem bērniem. Un vai bērniem ar īpašam vajadzībām nepasliktināsies izglītības kvalitāte, atsaucoties uz iepriekš minētajām bažām, ka mainīsies klases audzinātāja.*

**Atbild J.Bakanauska**

*Abas izglītības programmas tiks īstenotas jaunajā izglītības iestādē, jo būs iepriekšējo skolu saistību pārņēmēja. Tā pārņems abu esošo izglītības iestāžu izglītības programmas, pedagogus (izvērtējot tos), infrastruktūru. Iestādes izveidošanas mērķis ir, ka no abām top vienota.*

**Jautājumu uzdod Kristīne:**

*Ja vecāki nebūs apmierināti ar skolu apvienošanu un jauno vadību, vai vecākiem būs dota iespēja pāriet uz Ventas kreisā krasta skolām?*

**Atbild J.Bakanauska**

*Skolēnu pārvietošanās no Ventas labā krasta uz kreiso krastu jau notiek arī šobrīd. Tāpat arī Ventas kreisā krasta skolēni mācās Ventas labā krasta izglītības iestādēs. Ja Ventas kreisā krasta izglītības iestādēs ir brīvu vietu, skolas vadībai nav pamata nepieņemt bērnus no Ventas labā krasta.*

**Jautājumu uzdod Oskars:**

*Kāpēc Kristīnes Boitmanes vietai netiek izsludināts konkurss? Dārziņš jau arī tiek pakļauts reorganizācijai!*

**Atbild J.Vītoliņš**

*K.Boitmane ar savu ilggadējo darbu ir sevi pierādījusi, ka viņas darbam ir vajadzīgais rezultāts un kvalitāte. PII “Varavīksne” ir piepildīts. PII “Pasaka” un “PII “Margrietiņa” tiks pievienota “PII “Varavīksne”. Vadītāja tiks iecelta amatā atbilstoši juridiskajam regulējumam.*

**Jautājumu uzdod Kristīne:**

*Sakiet, lūdzu, rakstiskus priekšlikumus noformē līdz 7.maijam vai var 7.maijā arī iesniegt?*

**Atbild J.Bakanauska**

*Publiskā apspriešana ir līdz 7.maijam. Tātad iesniegt var līdz 7.maijam, 7.maiju ieskaitot.*

J.Vītoliņš pateicas dalībniekiem par dalību apspriedē un par jautājumu uzdošanu. Norāda, ka Pašvaldībai, Izglītības pārvaldei, skolu vadībai jādara viss, lai bērniem sniegtu labu izglītības kvalitāti. Lai to izdarītu, svarīgs ir dialogs ar vecākiem, kā labo piemēru minot, mācību procesa nodrošināšanu Ventspils 1.pamatskolas remontdarbu laikā.

Tiek uzdoti vēl jautājumi.

**Jautājumu uzdod Kristīne Vinovska:**

*Nav noslēpums ka 3. pamatskola direktore ir Ventspils domes deputāte, vai tas nozīmēs ka tās skolas viedoklis būs prioritātē?*

**Atbild J.Vītoliņš**

*3.pamatskola direktore nekad nav bijusi Ventspils domes deputāte. Jaunās skolas direktora konkursā galvenais vērtēšanas kritērijs būs kompetence, pieredze un pārliecība, ka jaunais vadītājs tiks galā ar apvienošanas procesu.*

**Jautājumu uzdod Ivonna Zelča:**

*Vai pareizi saprotu, ka līdz 2026.gadam latviešu bērni mācās savā skolā, bet mazākumtautību skolēni savā skolā?*

**Atbild J.Vītoliņš**

*Līdz 2026.gadā fiziski nenotiks apvienošana. Administratīvā apvienošana varētu notikt no 2024.gada 1.septembra, bet visdrīzāk tā būs no 2025.gada 1.septembra. Pašlaik paliek divas izglītības programmu sniegšanas vietas.*

J.Bakanauska pateicas dalībniekiem par dalību apspriedē un aicina sniegt komentārus un priekšlikumus par Stratēģiju.

Sanāksme tiek slēgta plkst. 19:22

Sanāksmes vadītājs J.Bakanauska

Sanāksmi protokolēja Z.Jansone

**PIELIKUMS**

"Ventspils izglītības attīstības stratēģijas 2024-2030.gadam" 1.redakcijas sabiedriskā apspriede 2024.gada 23.aprīlī

**DALĪBNIEKU SARAKSTS**

Apspriedes formāts - videokonferences ZOOM platformā





Sagatavoja:

Z.Jansone